**ΗΜΕΡΟΜΗΝΙΑ………………………ΟΝΟΜΑ…………………………………….**

**Γ ΓΥΜΝΑΣΙΟΥ – ΙΣΤΟΡΙΑ- ΦΥΛΛΟ ΕΡΓΑΣΙΑΣ**

**Ενότητα 10. Ελληνική επανάσταση και Ευρώπη**

Αξιοποιώντας τις ιστορικές γνώσεις και τα παρακάτω παραθέματα να σχολιάσετε τον χαρακτήρα της Ελληνικής Επανάστασης.

ΠΑΡΑΘΕΜΑ Ι

O χαρακτήρας της Ελληνικής Επανάστασης

Η Ελληνική Επανάσταση του 1821 είναι ένας μεγάλος σταθμός όχι μόνο της νεοελληνικής ιστορίας αλλά και της ευρωπαϊκής. Ο εθνικοαπελευθερωτικός αγώνας των προγόνων μας από τη μια μεριά έδειξε τη ζωτικότητα της νεοελληνικής φυλής και από την άλλη την παρακμή της Οθωμανικής Αυτοκρατορίας που θεωρούντανε μια από τις μεγαλύτερες στρατιωτικές δυνάμεις στις αρχές του 19ου αιώνα. […] Όταν όμως ήρθε το πλήρωμα του χρόνου, όταν δηλαδή το στρατιωτικοφεουδαρχικό τουρκικό σύστημα έπαθε πολλά ρήγματα, οι Έλληνες πατριώτες που ζούσαν στις παροικίες του εξωτερικού άρχισαν να κινούνται και να σπέρνουν τον εθνικοαπελευθερωτικό σπόρο. Ο σπόρος αυτός βρήκε καλό έδαφος όχι μόνο στις παροικίες του εξωτερικού αλλά και στην Ελλάδα. Όμως στον εθνικοαπελευθερωτικό αγώνα πρωτοστάτησεν η νέα τάξη, η αστική. Ο ρόλος της αστικής τάξης στα περασμένα χρόνια παντού ήταν προοδευτικός: «Η νεώτερη αστική τάξη- γράφει ο Μάρξ- σε κάθε βαθμό της ανάπτυξής της, πραγματοποίησεν μιαν ανάλογη πολιτική πρόοδο […]. Ο ρόλος της στην ιστορία υπήρξε από τους πιο επαναστατικούς». Όπως και αλλού, έτσι και στην Ελλάδα, η αστική τάξη, όταν σχηματίστηκε, επηρεάστηκε από τις γαλλικές δημοκρατικές ιδέες και προσπάθησε να μορφώσει τον ελληνικό λαό και να τον ξυπνήσει από το λήθαργο της σκλαβιάς.

Γιάννης Κορδάτος, Ιστορία της Νεώτερης Ελλάδας, τ. Β’ ( Η επανάσταση του 1821), Αθήνα, Εκδ. ‘20ός αιώνας’, 1957, σσ. 7-8

ΠΑΡΑΘΕΜΑ ΙΙ

« Η Επανάστασις η εδική μας δεν ομοιάζει με καμιά απ’ όσες γίνονται την σήμερον ημέραν εις την Ευρώπην. Της Ευρώπης αι επαναστάσεις εναντίον των διοικήσεών των είναι εμφύλιος πόλεμος. Ο εδικός μας πόλεμος ήτον ο πλέον δίκαιος, ήτον έθνος με άλλο έθνος, ήτον με ένα λαό οπού ποτέ δεν ηθέλησε να αναγνωρισθεί ως τοιούτος, ούτε να ορκιστεί, παρά μόνον ό,τι έκαμνε η βία. Ούτε ο Σουλτάνος ηθέλησε ποτέ να θεωρήσει τον ελληνικό λαό ως λαό αλλ’ ως σκλάβους».

Θ. Κολοκοτρώνης, Απομνημονεύματα, εκδόσεις Ωρορά, Αθήνα 1992, σ. 214 Ελένη Χριστοδουλίδου- Άρτεμις Αριστείδου, Ιστορία Γ’ Γυμνασίου- Βιβλίο Ε Εργασίας, ΥΑΠ, Λευκωσία 1999, σ. 119